b"\n_START_ARTICLE_\nNigel Bruce\n_START_SECTION_\n\xc5\xbdivljenje\n_START_PARAGRAPH_\nBruce je bil drugi sin sira Williama Wallerja Bruca, 10. baroneta (1856\xe2\x80\x931912) in njegove \xc5\xbeene Angelice (umrla leta 1917), ki je bila h\xc4\x8derka generala Georga Selbyja, ki je slu\xc5\xbeil v Kraljevi artileriji. Rodil se je v Ensenadi, Baja California, Mehika, ko so njegovi star\xc5\xa1i tam po\xc4\x8ditnikovali. Izobra\xc5\xbeeval se je v The Grangu, Stevenage, in v \xc5\xa1oli Abingdon School v Oxfordshiru. Leta 1914 je za\xc4\x8del s slu\xc5\xbeenjem voja\xc5\xa1ke slu\xc5\xbebe in se bojeval v Franciji. Leta 1915 so ga v Cambraiju ranili in z enajstimi metki v levi nogi je ve\xc4\x8dino preostanka vojne presedel v invalidskem vozi\xc4\x8dku._NEWLINE_Na gledali\xc5\xa1kem odru je prvi\xc4\x8d nastopil 12. maja 1920 v gledali\xc5\xa1\xc4\x8du Comedy Theatre, udejanjil se je v vlogi lakaja v predstavi Why Marry?. Oktobra istega leta je od\xc5\xa1el v Kanado in tam deloval kot gledali\xc5\xa1ki agent Henryja V. Esmonda in Eve Moore. Prav tako je zaigral vlogo Montagueja Jordana v predstavi Eliza Comes to Stay in po vrnitvi na otok nadaljeval s turnejami, na katerih je igral isto vlogo. Po tistem se je stalno pojavljal na odru in osem let kasneje se je za\xc4\x8del ukvarjati z nemimi filmi. Leta 1934 se je preselil v Hollywood, kasneje si je dom ustvaril v Beverly Hillsu, na naslovu 701 North Alpine Drive._NEWLINE_Bruce se je uveljavil predvsem v vlogah nor\xc4\x8davih in zmedenih gospodov srednjih let. V celotni karieri se je pojavil v 78 filmih, med njimi so Treasure Island (1934), The Scarlet Pimpernel (1934), The Trail of the Lonesome Pine (1936), Rebecca (1940), Suspicion (1941), Lassie se vra\xc4\x8da (1943) in The Corn Is Green (1945). Sodeloval je tudi pri dveh prelomnih projektih: filmu Becky Sharp, prvem igranem filmu v celoti v Technicolorju, in filmu Bwana Devil, prvem 3-D igranem filmu. Leta 1939 je povsem netipi\xc4\x8dno odigral vlogo negativca v filmu The Rains Came, ki se je v zgodovino zapisal kot prvi film, ki je osvojil oskarja za posebne u\xc4\x8dinke.\n_START_SECTION_\nVloga dr. Watsona\n_START_PARAGRAPH_\nVloga, ki predstavlja kar Brucovo \xc5\xbeivljenjsko delo, je vloga dr. Watsona v filmski seriji Sherlock Holmes, ki jo je posnel v sodelovanju s svojim dobrim prijateljem Basilom Rathbonom. Bruce je kot dr. Watson med letoma 1939 in 1946 nastopil v 14 filmih in preko 200 radijskih epizodah radijske serije Nove prigode Sherlocka Holmesa. \xc4\x8ceprav se v filmih Bruce oziroma Watson izgleda dosti starej\xc5\xa1i od Rathbona oziroma Holmesa, pa je dejansko slika obrnjena, saj je bil Bruce tri leta mlaj\xc5\xa1i od Rathbona. \xc4\x8cetudi je za ve\xc4\x8dino gledalcev Bruce upodobil to\xc4\x8dno takega Watsona, kot so si ga predstavljali, pa so Holmesovi privr\xc5\xbeenci dolgo nasprotovali, da je dr. Watson v opusu sira Arthurja Conana Doyla inteligenten in sposoben (\xc4\x8deravno ne izjemen detektiv). Bruce je na drugi strani Watsona upodobil kot zelo zmedenega in domi\xc5\xa1ljavega, na trenutke celo bedastega, kar Doylov lik Watsona zagotovo ni bil. Rathbone je zelo hvalil Brucovo igro in trdil, da je bil Brucov Watson eden od najpriljubljenej\xc5\xa1ih filmskih likov. Rathbonova in Brucova filmska serija je zamrla leta 1946 s smrtjo re\xc5\xbeiserja in producenta Roya Williama Neilla.\n_START_SECTION_\nKasnej\xc5\xa1e \xc5\xbeivljenje\n_START_PARAGRAPH_\nBruce, ki so ga prijatelji poznali kot Willieja, je bil eden najdominantnej\xc5\xa1ih \xc4\x8dlanov britanske filmske kolonije v Los Angelesu. Prav tako je bil kapetan Hollywoodskega kriket kluba, ki so ga sicer ve\xc4\x8dinoma sestavljali Britanci. Za razliko od nekaterih svojih sodobnikov se ni nikoli odrekel svojemu britanskemu dr\xc5\xbeavljanstvu, \xc4\x8deprav je dolgo \xc4\x8dasa \xc5\xbeivel v ZDA. Vse do smrti je tudi ohranil \xc4\x8dlanstvo v dveh londonskih klubih - Garrick Clubu in Buck's Clubu. Njegov zadnji film, World for Ransom, je iz\xc5\xa1el leta 1954, torej \xc5\xbee po njegovi smrti.\n_START_SECTION_\nDru\xc5\xbeinsko \xc5\xbeivljenje\n_START_PARAGRAPH_\nBruce je bil od leta 1921 pa do smrti poro\xc4\x8den z britansko igralko Violet Campbell (rojeno Violet Pauline Shelton, 1892\xe2\x80\x931970). Z njo je imel dve h\xc4\x8derki, Jennifer in Pauline.\n_START_SECTION_\nSmrt\n_START_PARAGRAPH_\nNigel Bruce je umrl leta 1953 za miokardnim infarktom. V \xc4\x8dasu smrti je bil star 58 let. Upepelili so ga in njegov pepel shranili v trezorju v krematoriju Chapel of the Pines Crematory v Los Angelesu._NEWLINE_O svojem \xc5\xbeivljenju je napisal avtobiografijo z naslovom Games, Gossip and Greasepaint, ki je niso nikoli izdali. Vseeno pa so odlomke objavili v reviji Sherlock Holmes Journal in te odlomke v zadnjem \xc4\x8dasu z dovoljenjem objavili na svetovnem spletu."